মদ খেয়ে উত্ত্যক্ত করার প্রতিবাদ করতে গিয়ে বন্দর এলাকায় মাথা ফাটল দুই ভাইয়ের। মহম্মদ সফিক এবং মহম্মদ তৌহিদ নামে ওই দুই ভাইকে একবালপুরের একটি নার্সিংহোমে ভর্তি করানো হয়েছে। যাদের বিরুদ্ধে অভিযোগ, তারাও ওই দুই আহতের বিরুদ্ধে থানায় পাল্টা অভিযোগ দায়ের করেছে। ডিসি (বন্দর) সুদীপ সরকার অবশ্য জানিয়েছেন, দু’পক্ষই নিজেদের মধ্যে মারামারি করে জখম হয়ে হাসপাতালে ভর্তি। কেউ গ্রেফতার হয়নি। 
ওয়াটগঞ্জ থানার ডক্টর সুধীর বোস রোডের এক বহুতলের পাঁচতলায় সফিক ও তৌহিদ তাঁদের পরিবার নিয়ে থাকেন। ওই বাড়ির তিনতলার বাসিন্দা ছ’জন যুবকের বিরুদ্ধে মদ্যপান করে অশান্তি সৃষ্টির অভিযোগ এনেছেন তাঁরা। জখম দুই ভাইয়ের পরিবারের অভিযোগ, ওই যুবকেরা মত্ত অবস্থায় বাড়িতে নিত্য অশান্তি করে। মদের বোতল ভাঙে। প্রতিবাদ করলে গালিগালাজ করে। বাচ্চাদের স্কুলে যাওয়ার সময়ে তাদের দিকে কুকুর লেলিয়ে দেওয়ার অভিযোগও করেছেন সফিক ও তৌহিদের পরিবার। মাসছ’য়েক অশান্তির পরে তাঁরা পুলিশকেও বিষয়টি জানান বলে দাবি করেছেন।
পুলিশ এবং স্থানীয় বাসিন্দারা জানিয়েছেন, মঙ্গলবার রাত ১১টা নাগাদ তৌহিদ তাঁর স্ত্রী ও ছেলেকে নিয়ে বাড়ি ফিরে বহুতলের মূল গেটটি বন্ধ দেখেন। দারোয়ানকে জিজ্ঞাসা করে উত্তর পান, গেট খোলায় নিষেধ রয়েছে। এর পরে তৌহিদ এবং তাঁর স্ত্রী নিজেরা গেট খোলার চেষ্টা করতেই তাঁদের উপরে ওই ছ’জন যুবক এবং তাদের সঙ্গীরা ঝাঁপিয়ে পড়ে। তৌহিদের মাথায় পড়ে লাঠির বাড়ি। তাঁর স্ত্রীকে ধাক্কা মেরে ফেলে দেওয়া হয়। চিৎকার শুনে নীচে নেমে এসেছিলেন সফিক। তাঁর মাথায় রিভলভারের বাট দিয়ে মারা হয় বলে অভিযোগ। তৌহিদ ওই অবস্থাতেই পুলিশে খবর দেন। 
মহম্মদ সাজিদ নামে তাঁদের এক আত্মীয়ের অভিযোগ, যারা তৌহিদদের উপরে চড়াও হয়েছিল পুলিশ তাদেরও জখমদের সঙ্গে একই ভ্যানে এস এস কে এম হাসপাতালে ‘মেডিক্যাল টেস্ট’ করাতে নিয়ে গিয়েছিল। অভিযুক্তদের আঘাত লাগেনি বলে দাবি করেছেন সাজিদ। তবে, সফিকের মাথায় দশটি এবং তৌহিদের মাথায় চারটি সেলাই হয়েছে। এস এস কে এমে বেডের সমস্যা থাকায় তাঁদের নার্সিংহোমে ভর্তি করানো হয়েছে বলে পরিবারের তরফে জানানো হয়েছে।
অভিযুক্ত যুবকদের গ্রেফতার করা হয়েছে কি না জানতে বুধবার ভোরে থানায় গিয়েছিলেন ওই দুই ভাইয়ের পরিবারের সদস্যেরা। পুলিশ তাঁদের জানায়, অভিযুক্তেরা সফিক এবং তৌহিদের বিরুদ্ধে পাল্টা অভিযোগ দায়ের করেছে। তাঁদের দাবি, অভিযুক্ত যুবকদের বিরুদ্ধে পুলিশ লঘু ধারায় মামলা করেছে। পুলিশ উপযুক্ত পদক্ষেপ না করলে তাঁরা আদালতের দ্বারস্থ হবেন বলে জানিয়েছেন।